FI Euroopan unionin virallinen lehti C 43/30

Euroopan talous- ja sosiaalikomitean lausunto aiheesta ”Ehdotus – Euroopan parlamentin ja neuvoston direktiivi huviveneistä ja vesiskoottereista”

KOM(2011) 456 lopullinen – 2011/0197 (COD)

2012/C 43/07

Esittelijä: Miklós PÁSZTOR

Neuvosto päätti 1. syyskuuta ja Euroopan parlamentti 13. syyskuuta 2011 Euroopan unionin toiminnasta tehdyn sopimuksen 304 artiklan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston direktiivi huviveneistä ja vesiskoottereista

KOM(2011) 456 lopullinen – 2011/0197 (COD).

Asian valmistelusta vastannut ”yhtenäismarkkinat, tuotanto ja kulutus” -erityisjaosto antoi lausuntonsa 10. marraskuuta 2011.

Euroopan talous- ja sosiaalikomitea hyväksyi 7.–8. joulukuuta 2011 pitämässään 476. täysistunnossa (joulukuun 8. päivän kokouksessa) seuraavan lausunnon. Äänestyksessä annettiin 143 ääntä puolesta ja 7 vastaan 10:n pidättyessä äänestämästä.

1. Suositukset

1.1 ETSK suhtautuu myönteisesti direktiiviehdotukseen huviveneistä ja vesiskoottereista. Komitea pitää sitä tärkeänä askeleena kohti EU:n yhteisten tavoitteiden toteuttamista. Vaikka direktiivin soveltamisalan merkitys on suppea, sen voimaantulo tukee useiden horisontaalisten tavoitteiden saavuttamista. Näitä ovat esimerkiksi Eurooppa 2020 -strategiassa asetetut kilpailukyky- ja työllisyystavoitteet. Ympäristönsuojelunormeja tiukentamalla pyritään saavuttamaan biologista monimuotoisuutta ja ilmanlaatua koskevien strategioiden tavoitteet keskeisellä alalla.

1.2 ETSK pitää erityisen tärkeänä, että uusi lainsäädäntö vahvistaa toimialan kilpailukykyä ympäristönormien tiukentamisesta huolimatta. Se edistää sopeutumista maailmanmarkkinoiden odotuksiin ja poistaa näin toimialan kilpailuhaittoja. ETSK toivoo, että yhä useammilla aloilla löydettäisiin vastaavia yhteisvaikutuksia laatuvaatimusten ja kilpailukyvyn välillä. Komitea suosittelee myös transatlanttisen yhteistyön tiivistämistä sen varmistamiseksi, että laatumääritteitä lähestytään samasta näkökulmasta.

1.3 ETSK arvostaa Euroopan komission pyrkimyksiä varmistaa, että eri tahot toimivat jouhevasti ja asianmukaisella tavalla. Komitean mielestä ehdotus on kuitenkin muotoiltu niin yleisluontoisesti, että samoja menettelyitä tulisi soveltaa ja samat elimet tulisi perustaa minkä tahansa muun tuotteen ollessa kyseessä.

1.4 Yleisellä tasolla ETSK hyväksyy niin ikään direktiiviehdotuksen yksityiskohdat. Komitea suosittaa kuitenkin seuraavien kohtien tarkentamista:

— On ilmaistava selkeästi, että turvallisuus- ja päästönormit koskevat kaikkia vesistöjä eivätkä pelkästään merialueita.

— Turvallisuusvaatimukset koskevat kaikkia erityyppisiä veneitä.

— Pienitehoisille moottoreille voitaisiin harkita lyhyempää siirtymäaikaa.

— Meluhaittojen osalta olisi aiheellista vahvistaa paikallisen lainsäädännön valvontaa EU:n tasolla.

1.5 ETSK toivoo, että EU pyrkii tulevaisuudessa olemaan ympäristönormien ja -määräysten asettamisessa edelläkävijän roolissa ja näyttämään esimerkkiä muille.

1.6 Direktiivin valmisteluvaiheessa saatujen kokemusten perusteella ETSK kehottaa Euroopan komissiota tarjoamaan sidosryhmille tilaisuuden osallistua mahdollisimman laaja-alaisesti kuulemisvaiheeseen ja varmistamaan, että kyselytutkimukset ovat saatavilla ja täytettävissä kaikkien osallistujien äidinkielillä.

2. Ehdotetun direktiivin pääsisältö

2.1 Komission esityksen tavoitteena on muuttaa vuonna 1994 annettua huvivenedirektiiviä kahdelta osin: ensinnäkin vahvistamalla ympäristövaatimuksia ja toiseksi mukauttamalla lainsäädäntöpuitteita.

2.1.1 Ympäristönsuojelunormien muuttaminen on toivottavaa kahdesta syystä. Ensimmäinen niistä on vesikulkuneuvojen määrän kasvu ja sen aiheuttamat ympäristövaikutukset. Erityisen voimakkaasti ovat kasvaneet typen oksidien päästöt, mutta muidenkin päästöjen on havaittu lisääntyneen joillakin alueilla. Toinen syy on, että EU:n matalammat päästönormit ovat haitanneet kilpailua kansainvälisillä markkinoilla erityisesti Yhdysvaltojen kanssa ja asettaneet vientiyritykset vaikeaan tilanteeseen.

2.1.2 Asetuksen (EY) N:o 765/2008 ja päätöksen 768/2008/EY antamisten johdosta tarvitaan uusi direktiivi, joka kattaa huviveneet. Näiden säädösten vuoksi komission on yhdenmukaistettava toimialan lainsäädäntöä, joka koskee talouden toimijoiden velvollisuuksia, vaatimustenmukaisuuden arviointilaitoksia ja niiden toimivaltaa, markkinavalvonnasta vastaavia viranomaisia sekä CE-merkintää. Tavoitteena on ennen kaikkea vähentää vaikutusten arviointiin liittyvää epävarmuutta. Tämä vahvistaa oikeusvarmuutta kaikkien osapuolten kannalta.

2.2 Ehdotuksella pyritään tarkentamaan sääntelyn kohteena olevalla alalla aiemmin käytössä olleita määritelmiä. Huviveneen ja yksityisveneen käsitteet määritellään asiaankuuluvine poikkeustapauksineen. Samoin määritellään erilaiset markkinatoimijat.

2.3 Tämän jälkeen ehdotuksessa käsitellään yksityiskohtaisesti kuluttajansuoja- ja ympäristönsuojeluvaatimusten noudattamista valvovia tahoja sekä niiden toimintatapoja ja vastuualueita. Kokonaisuutena direktiivissä annetaan paikallisille tai kansallisille viranomaisille mahdollisuus käyttää säännöksiä pohjana siten, että niiden täytäntöönpanossa otetaan huomioon paikalliset tarpeet ja mahdollisuudet toissijaisuusperiaatteen mukaisesti.

2.4 Direktiiviehdotuksen liitteenä on turvallisuus- ja terveysvaatimuksia, ympäristönormeja sekä muita menettelyyn liittyviä asiakirjoja. Niitä on mukautettu vesiliikenteen erityisiin turvallisuusedellytyksiin. Haitallisten aineiden päästöjä rajoittavia normeja on tiukennettu niin, että ne ovat samalla tasolla kuin Yhdysvaltojen vastaavat normit tällä hetkellä.

2.4.1 Direktiiviehdotuksessa ei kuitenkaan suositella meluhaittoja koskevien raja-arvojen muuttamista. Tämä johtuu siitä, että meluhaitat aiheutuvat monista tekijöistä, jotka eivät ole helposti säänneltävissä unionin tasolla. Paikallisella sääntelyllä onkin tässä erityisen merkittävä rooli.

2.5 Käsiteltävän alan erityisluonteen vuoksi direktiivissä varataan Euroopan komissiolle oikeus muuttaa teknisiä asiakirjoja sekä liitteenä olevia ympäristönormeja koskevia vaatimuksenmukaisuuden arviointimenettelyitä, raja-arvoja lukuun ottamatta. Näin pystytään mukautumaan riittävän joustavasti tieteelliseen ja tekniseen kehitykseen.

2.6 Keskeisenä osatekijänä direktiivissä ehdotetaan riittävän pitkää siirtymäaikaa, jotta valmistajat ja jälleenmyyjät kykenevät sopeutumaan uuteen lainsäädäntöön. Päästönormien kohdalla se olisi yleisesti ottaen kolme vuotta direktiivin voimaantulosta. Siirtymäaikaa voidaan pidentää kolmella vuodella sellaisten pienten ja keskisuurten moottorivalmistajien tapauksessa, jotka valmistavat teholtaan alle 15 kilowatin perämoottoreita.

3. Yleinen arviointi

3.1 Ehdotus sisältää uutta lainsäädäntöä lopputuotteita, moottoreita ja komponentteja (1) valmistavalle toimialalle, joka työllistää 270 000 henkilöä 37 000 yrityksessä, minkä lisäksi veneitä rakennetaan harrastusmielessä omaan käyttöön. Tulkinnan mukaan huviveneeksi katsotaan 2,5–24 metrin pituinen vesikulkuneuvo, jolla ei kuljeteta maksavia matkustajia. Uudessa lainsäädännössä on erillinen luokka alle neljän metrin pituisille moottoriveneille. Näin korjataan aiempia lainsäädännöllisiä puutteita.

3.2 ETSK on tyytyväinen komission pyrkimyksiin tiukentaa myös tämän toimialan ympäristönsuojelu- ja kuluttajansuojavaatimuksia yleisten tavoitteiden mukaisesti. On erityisen suotuisaa, että ympäristönormien tiukentamisesta huolimatta uusi lainsäädäntö tekee toimialasta itse asiassa kilpailukykyisemmän mukauttamalla sitä kansainvälisten markkinoiden odotuksiin ja korjaamalla näin tämänhetkistä epäedullista kilpailuasemaa. ETSK toivoo, että vastaavia yhteisvaikutuksia laatuvaatimusten ja kilpailukyvyn välillä löydetään yhä useammilla aloilla. Tulevaisuudessa olisi hyvä tiivistää transatlanttista yhteistyötä sen varmistamiseksi, että laatumääritteitä lähestytään samasta näkökulmasta.

3.3 Vaikka komissio on pyrkinyt ja monessa suhteessa onnistunutkin korjaamaan ongelmakohtia, voidaan kysyä, mikä todellisuudessa on säädöksen maantieteellinen kattavuus. Monet seikat viittaavat siihen, että sen kohteena on merenkulku. Direktiivissä olisi hyvä ilmaista nykyistä selkeämmin, että se koskee myös sisävesillä käytettäviä vesikulkuneuvoja.

3.4 Direktiiviehdotuksessa käsitellään varsin yksityiskohtaisesti periaatteita, jotka luovat pohjan vaatimustenmukaisuuden arvioinnista vastaaville institutionaalisille rakenteille, niiden toimijoille sekä näiden vastuualueille, toimivallalle ja tehtäville. ETSK tukee ja arvostaa Euroopan komission pyrkimyksiä varmistaa, että institutionaalinen järjestelmä toimii jouhevasti ja asianmukaisella tavalla. Komitea katsoo, että tässä mielessä direktiiviehdotus vastaa odotuksia.

3.4.1 Komitean mielestä asiakirja on kuitenkin muotoiltu niin yleisluontoisesti, että se ylittää huviveneilyyn tarkoitettujen sääntelyvälineiden tavoitteet. Samoja menettelyitä olisikin aiheellista soveltaa tai samat elimet olisi syytä perustaa minkä tahansa muun tuotteen ollessa kyseessä. Vesikulkuneuvoja koskevat varsinaiset määräykset määritellään liitteissä. ETSK:n mielestä aika onkin kypsä yhdenmukaistetulle kuluttajansuojalainsäädännölle, joka kattaisi kaikki menettelyt ja instituutiot. Näin toimialojen lainsäädännössä otettaisiin aidosti huomioon toimialakohtaiset kysymykset. Tämä auttaisi huomattavasti parantamaan EU:n lainsäädännön avoimuutta, selkeyttä ja yleistä hyväksyntää.

3.5 ETSK tukee sitä, että komissiolle annetaan toimivalta tehdä muutoksia liitteisiin sillä ehdolla, että komitea säilyttää oikeuden antaa lausuntonsa ehdotetuista muutoksista ja olla mukana asiaan liittyvässä komission työskentelyssä.

3.6 ETSK:n mielestä komissio ei ole hyödyntänyt kaikkia mahdollisuuksia eri toimijoiden mielipiteiden mahdollisimman laaja-alaiseen kuulemiseen, sillä kirjallinen kuulemismenettely järjestettiin yksinomaan englanniksi. ETSK toivoo, että komission kyselylomakkeet ovat tulevaisuudessa saatavilla ja täytettävissä kaikilla tarvittavilla kielillä.

4. Erityishuomiot

4.1 ETSK on yhtä mieltä vesikulkuneuvojen luokituksesta ja yleisesti ottaen myös poikkeustapauksista.

4.1.1 Komitea nostaa kuitenkin esille kysymyksen siitä, olisiko syytä säännellä jossain määrin myös kilpailutarkoitukseen käytettävien vesikulkuneuvojen päästöjä. Tämä edistäisi myös merkittävästi tekniikan kehittymistä. Saattaisi olla perusteltua määritellä nopeusluokkakohtaiset päästötasot.

4.1.2 Kysymyksiä herättää myös kaupalliseen tarkoitukseen käytettävien vesikulkuneuvojen asema. ETSK:n mielestä turvallisuus- ja päästönormit eivät riipu vesikulkuneuvon käyttötavasta.

4.1.3 ETSK suosittelee myös, että säädöksessä mainitaan nimenomaisesti ilman moottoria toimivat vesikulkuneuvot, sillä niiden turvallisuusvaatimukset ovat samanlaiset kuin moottoriveneillä eikä teknisten ratkaisujen erilaisuus vaikuta normeihin.

4.2 ETSK hyväksyy saastuttavien aineiden päästöjä koskevat säännökset ja tukee normien tiukentamista. Komitean mielestä on kuitenkin tärkeää painottaa sitä, että sitoumustensa mukaisesti EU:n pitäisi tulevaisuudessa olla tiukempien normien asettamisessa edelläkävijä eikä seurata muita. Tämän olisi tultava erityisen selkeästi ilmi täytäntöönpanokertomuksissa, ja yksi komiteamenettelyn tehtävistä voisi olla direktiivin yhdistäminen innovatiivisiin toimiin.

4.3 ETSK katsoo myös, että meluhaittojen torjumiseksi olisi tiukennettava paikallisia lainsäädäntöjä ja varattava samalla mahdollisuus valvontaan EU:n tasolla siten, että kansalaisyhteiskunnan toimijat otetaan mukaan toimintaan.

4.4 ETSK tukee markkinatoimijoille ehdotettuja siirtymäaikoja.

4.5 ETSK tukee ehdotusta vaatimustenmukaisuutta valvovista laitoksista ja toivoo, että nämä eivät ainoastaan lisää byrokratiaa vaan myös edistävät tehokkaasti kuluttajien ja ympäristön suojelua. Komitea katsoo, että itsesääntely ja asianomaisia taloudellisia toimijoita edustavien komiteoiden työ eivät pelkästään riitä tällaisissa tapauksissa; niiden konsultatiivista roolia on kuitenkin aiheellista vahvistaa.

4.5.1 Tähän tarkoitukseen on hyödynnettävä viimeisimpiä tietotekniikan välineitä, ja komission on kannustettava jäsenvaltioita tähän.

4.6 ETSK on samaa mieltä siitä, että vaatimuksenmukaisuusmenettelyn tulisi koskea kaikkia kyseisen luokan vesikulkuneuvoja, myös omaan käyttöön rakennettuja.

Bryssel 8. joulukuuta 2011 Euroopan talous- ja sosiaalikomitean puheenjohtaja Staffan NILSSON

(1) Toiseen tuotteeseen sisältyvä itsenäinen tuote, jota voidaan käyttää myös erikseen.